Dôvodová správa

Všeobecná časť

Cieľom navrhovanej právnej úpravy je vytvoriť podmienky na účinnú ochranu zdravia zamestnancov. 
Upravovaná problematika je v legislatíve Slovenskej republiky v súčasnosti upravená zákonom Národnej rady Slovenskej republiky č. 272/1994 Z.z. o ochrane zdravia ľudí v znení neskorších predpisov, ktorý v § 13v upravuje základné povinnosti zamestnávateľa a v nariadení vlády Slovenskej republiky č. 47/2002 Z.z. o ochrane zdravia pri práci s biologickými faktormi. Vzhľadom na to, že tieto predpisy netransponovali dôsledne znenie smernice Európskej únie boli predmetom pripomienok a odporúčaní zo strany expertov Komisie Európskej únie, najmä v zmysle vydania jedného súhrnného všeobecne záväzného predpisu o tejto problematike s dôsledným transponovaním všetkých ustanovení.
Vzhľadom na nárast používania biotechnológií, na zvýšenie pohybu osôb a tovarov do rôznych oblastí sveta sa rozširuje aj u nás spektrum biologických faktorov, s ktorými prichádzajú rôzne profesijné skupiny do kontaktu. Ide najmä o zdravotnícky personál, pracovníkov veterinárnych zariadení, laboratórií, ale aj výrobných priemyselných a poľnohospodárskych podnikov. Preto je potrebné pripraviť sa na riešenie nových zdravotných rizík vzhľadom na opakovaný výskyt BSE, slintačky – krívačky a iných zoonóz na ďalšie predvídateľné a nepredvídateľné vystavenie biologickým faktorom.
	Navrhované nariadenie vlády podrobne upravuje klasifikáciu biologických faktorov, požiadavky na posúdenie rizika z vystavenia zamestnancov biologickým faktorom, ochranné opatrenia, informovanosť, ako aj povinnosti vyžiadať si posudok orgánu verejného zdravotníctva na schválenie činnosti a na schválenie prevádzkového poriadku. Súčasťou nariadenia vlády sú aj prílohy, ktoré sú významné pre praktické uplatnenie v praxi.
	 Pri uplatňovaní ustanovení nariadenia vlády nevznikajú ďalšie náklady pre zamestnávateľov oproti súčasnému stavu, ak uplatňovali všeobecné i špecifické opatrenia na ochranu zdravia zamestnancov vyplývajúce zo súčasnej legislatívy. V súčasnosti sa v Slovenskej republike evidujeme 5612 zamestnancov, ktorí sú pri svojej práci vystavení zvýšenému riziku infekcie, čo si vyžiadalo vyhlásenie prác ako rizikových. Samozrejme, že medzi zamestnancov vystavených biologickým faktorom sa počíta väčšina zdravotníckych pracovníkov, veterinárnych pracovníkov a ďalších pracovníkov pracujúcich s biologickými faktormi.
Základný cieľ - ochrana zdravia zamestnancov pri práci, je v súlade s princípmi prevencie pred ochoreniami zamestnancov v súvislosti s výkonom práce, vyplývajúcimi z práva Európskej únie.
Navrhovaná právna úprava je v súlade s Ústavou Slovenskej republiky, so zákonmi a právnymi predpismi Slovenskej republiky. Návrh nariadenia vlády je v súlade s transponovanými smernicami Európskej únie.
Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie.